EUROOPA NOORED EESTI BÜROO 2014. AASTA TEGEVUSARUANNE

Euroopa Noored Eesti büroo panuse noorte ja noortevaldkonna arengusse 2014. aastal võib kokku võtta järgmiste näitajate abil:

* toetasime noortevaldkonnas 120 Erasmus+ projekti üle 2,3 miljoni euroga (esitati 183 taotlust)
* toetasime Eesti eestvedamisel toimuvaid koostööprojekte EL naabruspiirkonna riikide partneritega 552 178 euroga (kokku 27 E+ noortevaldkonna projekti)
* saatsime Erasmus+ programmi raames 46 noortevaldkonnas tegutsejat väliskoolitustele
* korraldasime Eestis 56 koolitust 1152-le noorele/noorsootöötajale
* viisime läbi 78 programmi Erasmus+ teavitusüritust 4064-le osalejale
* programmi/büroo tegevused said 242 meediakajastust erinevates meediakanalites
* andsime välja noortevaldkonna ajakirja MIHUS nr 16 teemal loovus noortevaldkonnas ja noorsootöös ja tugimaterjali “Vabatahtliku vastuvõtmise ABC” Euroopa Vabatahtliku teenistuse vastuvõtvatele organisatsioonidele Eestis
* viisime tulemuslikult ellu pilootprojekti “Hooliv klass”, milles osalesid nelja üldhariduskooli 6-7. klassi õpilased ja nende õpetajad
* startisime huvikoolidele suunatud 2-aastase EMP programmi “Riskilapsed- ja noored” raames rahastuse saanud projektiga Huvikoolide Koostöö- ja Arenguprogramm HUKK-AP, mille tulemusel on noorte vajadustest lähtuvalt sobiva huvihariduse leidmiseks nõustatud 131 pere ja huvitegevuses osalenud 727 7-17-aastast noort.

# I. EL PROGRAMM ERASMUS+: EUROOPA NOORED

Alljärgnevas peatükis esitame ülevaate Erasmus+: Euroopa Noored kolme võtmetegevuse raames toetatud projektidest, ENEB tugitegevustest ning olulisematest tulemustest 2014. aastal.

**1.1. NOORTE JA NOORSOOTÖÖTAJATE ÕPIRÄNNE NOORTEVALDKONNAS**

**1.1.1 EUROOPA VABATAHTLIK TEENISTUS**

|  |  |
| --- | --- |
| **Esitatud projekte** | 39 |
| **Teenistuste arv projektides** | 110 |
| **Toetatud projekte** | 33 |
| **Teenistuste arv toetatud projektides** | 94 |
| **Sh saatvad teenistused** | 8 |
| **Sh vastuvõtvad teenistused** | 86 |
| **Toetatud teenistustesse kaasatud sihtgruppide riskitegurid (mitu kaasatuse sihtgrupi noort?)** | 25 |
| **Esitatud organisatsiooni sooviavaldusvorme**  | 42 |
| **Sh. väljastati saatvaid akrediteeringuid** | 13 |
| **Sh. väljastati vastuvõtvaid akrediteeringuid** | 32 |
| **Sh. väljastati koordineerivaid akrediteeringuid** | 18 |
| **Sh. uusi akrediteeringu saanud organisatsioone kokku** | 15 |
| **Eraldatud toetused eurodes** | **564 066** |

2014. aastal esitati Euroopa vabatahtlikus teenistuses (EVT) 39 projekti, mis sisaldasid ühtekokku 110 teenistust. Nendest toetati 33 projekti 94 teenistusega (sh saatvaid teenistusi 8 ja vastuvõtvaid teenistusi 86).Võrreldes eelneva aastaga on projektide arv vähenenud 29% ning teenistuste arv 38% (2013 55 projekti, 176 teenistust). Projektide arvu vähenemise suurimateks mõjutajateks on tõenäoliselt uue programmi algus ning EVT-s esmakordselt elektroonsete taotlusvormide kasutuselevõtt. Teenistuste arvu suurem vähenemine on tingitud grupiprojektide (ühes projektis vähemalt kümme üheaegset teenistust) vähenemisest võrreldes varasemate aastatega. 2014. aasta ei toonud olulisi muudatusi taotlejate profiilis, mille kohaselt 85% taotlejatest on mittetulundusühingud ning 15% avalik-õiguslikud asutused. Samuti jätkub trend esitada Eesti büroole Eestis vastuvõetavate teenistuste projektid ning seetõttu on saatvate teenistuste osakaal vähenenud. See aspekt iseenesest ei tähenda Eesti noorte vähemat osalust EVT-s, kuna Eesti organisatsioonid osalevad saatvate partneritena teiste riikide büroodesse esitatavates projektides. Paraku puudub hetkel Euroopa Komisjonil süsteem, mis võimaldab riiklikel büroodel saada ülevaade kõikidest taotlustest ja teenistustest, mis kaasavad nende riigi organisatsioone ja vabatahtlikke ning seetõttu puudub ülevaade, kui palju Eesti noori 2014. aastal EVT-s osales.

2014. aastal esitati 8 vähemate võimalustega noori kaasanud projekti, millest toetati seitset projekti 25 vähemate võimalustega noorega. Esmataotlejate (ei ole osalenud ei Erasmus+ ega Youth in Action programmis) arv on võrreldes eelmise aastaga natukene vähenenud, kuid sellegi poolest esitati 5 taotlust (13%) esmataotleja poolt ning kokku kaasati 12 uut organisatsiooni. Jätkuvalt on kõige levinumad teenistuskohad hoolekandeasutused, noortekeskused ja lasteaiad. 2014. aastal esitatud EVT projektide teenistused olid plaanitud toimuma kõigis maakondades peale Jõgevamaa ja Saaremaa. Toetatud projektid toimuvad 12 maakonnas, kuna Läänemaal toimuma pidanud teenistus ei saanud nõrga kvaliteedi tõttu toetust. Järgnevatel aastatel töötab büroo selle nimel, et teenistused toimuks kõigis maakondades ning juba 2014. aasta lõpuks on üks akrediteeritud organisatsioon või akrediteerimise sooviavaldus igas maakonnas.

2014. aastal laekus ENEB-le 42 asutuse sooviavaldus saamaks EVT koordineerivaks, saatvaks või vastuvõtvaks organisatsiooniks. Akrediteerimisjärgselt said loa vabatahtlikke vastu võtta 32, saata 13 ning koordineerida 18 organisatsiooni. Organisatsioone, kes said esmakordselt Euroopa vabatahtliku teenistuse akrediteeringu oli kokku 15. Akrediteeritud organisatsioonide tegutsemisvaldkond on variatiivne, kuna nende hulgas on mitmeid lasteaedu, koole, noortekeskusi, puuetega inimestega tegelevaid asutusi ning muid kodanikuühiskonnas aktiivseid organisatsioone.

Selleks, et toetada elluviidavate projektide kvaliteeti jätkati 2014. aastal toetust saanud EVT organisatsioonidele taotlustähtaja järgsete koolituste elluviimisega ning anti välja käsiraamat „Vabatahtliku vastuvõtmise ABC ehk kuidas anda endast parim“. Lisaks alustati pikaaegse rahvusvahelise arenguprogrammiga „EVS as a TOOL for NEETWORK“, mis toetab organisatsioone, kes soovivad pakkuda kvaliteetset EVT võimalust noortele kes ei õpi ega tööta.

## 1.1.2 RAHVUSVAHELISED NOORTEVAHETUSED

|  |  |
| --- | --- |
| **Esitatud projekte:** | 66 |
| **Toetuskõlblikud:** | 60 |
| Sh koostöö partnerriikidega (ELi naabruspiirkonna riikidega) | 18 |
| Sh vastuvõtvad (e põhitegevus toimub Eestis) | 51 |
| Sh saatvad, kui tegevus toimub teises programmiriigis | 4 |
| Sh saatvad, kui tegevus toimub partnerriigis | 5 |
| Sh mitmiktüüp (projekt, milles raames toimub nii noortevahetus, kui ka noorsootöötajate õpiränne ja/või EVT) | 1 |
| **Toetatud projekte:** | **47** |
| Sh vähemate võimalustega noori toetatud projektides | 477 |
| **Eraldatud toetused eurodes** | **781 038** |

2014. aastal laekus noortevahetuste projektitaotlusi 11-st maakonnast, kõige rohkem taotlejaid on Harjumaal (25), Tartumaal (12) ja Ida-Virumaal (9). Taotlusi ei esitatud Põlvamaalt, Hiiumaalt, Saaremaalt ja Läänemaalt. Taotlejate hulgas oli 48 mittetulundusühingut, 5 avalik-õiguslikku asutust ja 13 mitteametlikku noortegruppi. 52% toetuskõlblikest  taotlustest (31 / 60) oli esitatud esmataotlejate poolt, mis on positiivne näitaja sellest, et huviliste arv kasvab ja taotlejate ring laieneb.

Selleks, et tõsta noorteprojektide (sh vahetused ja algatused) arvu ning aidata noortel jõuda ideest projektini toimusid ka aastal 2014 ENEBi noortekoolitused „Idee 24“. Antud koolituse formaat on üldjoontes alati sama (praktiline lähenemine, kaasav MFÕ metoodika, kiire tempo, kohapealne nõustamine ja tugi) ja on juba ennast tõestanud. Noored üle Eesti tulevad gruppides koos noorsootöötaja/liidri/õpetajatega kokku, et üheskoos oma algusjärgus või pooleliolevaid projektiideid arendada või hoopis uusi ideid välja mõelda. Aastal 2014 toimus 5 koolitust, kus osales kokku 199 inimest. Neist koolitustest üks oli suunatud vene keelt kõnelevatele noortele (63 osalejat) ja teine - puudest või terviseprobleemist tingitud erivajadustega noortele (12 osalejat).

Esmataotlejate arv noortevahetuste tegijate hulgas on suur ja just nemad vajavad rohkem julgustamist, nõustamist ja praktilisi näpunäiteid nii enne taotlemist, kui ka pärast toetuse saamist. Taotlejate toetamiseks toimus jätkuvalt eeltähtaja süsteem – hea võimalus saada oma projektile büroolt tagasisidet, et see tähtajaks veelgi paremaks vormida. Kokku oli aastal 2014 kolm eeltähtaega (kokku laekus 58 eeltaotlust) ning tore nentida, et noortevahetusi (NV) laekus 26 e 39% esitatud NV projektidest. Eeltähtaja süsteemi populaarsust ja tulemuslikkust arvesse võttes võib sellist nõustamist hinnata sobivaks ja efektiivseks lähenemiseks. Projektitegijate toetamiseks toimusid veel CheckUp koolituskohtumised toetusesaanutega ja eriprojektina sai 2014.a sügisel ettevalmistatud ja jaanuaris 2015 elluviidud rahvusvaheline koolitus „Keep it REAL! Kuidas teha tõeliselt head noortevahetust“ Eesti ja Leedu büroode koostöös, kus osales 15 Eesti osalejat (noored koos noortejuhtide/noorsootöötajatega). Osalenute muljed: <http://euroopa.noored.ee/blogi/koolituskogemus/elva-noortekeskus-we-keep-it-real/> .

2014. aastal olid projektide teemadest kõige rohkem käsitletud noored (noorte vaba aeg, noorte osalus, noorsootöö), tervis ja tervislike eluviiside edendamine ning loovus ja kultuur.

**1.1.3 NOORSOOTÖÖTAJATE ÕPIRÄNNE**

|  |  |
| --- | --- |
| **Esitatud projekte** | **44** |
| **Toetuskõlblikud** | **43** |
| Sh koostöö partnerriikidega (ELi naabruspiirkonna riikidega) | 18 |
| Sh vastuvõtvad (e põhitegevus toimub Eestis) | 40 |
| Sh saatvad, kui tegevus toimub teises programmiriigis | 1 |
| Sh saatvad, kui tegevus toimub partnerriigis | 4 |
| Sh mitmiktüüp (projekt, milles raames toimub nii noortevahetus, kui ka noorsootöötajate õpiränne ja/või EVT) | 1 |
| **Toetatud projekte** | **26** |
| Sh vähemate võimalustega noori toetatud projektides | 245 |
| **Eraldatud toetused eurodes** | **570 502** |

2014. aastal laekus noorsootöötajate õpirändeprojekte 8-st maakonnast, kõige rohkem taotlejaid on Harjumaal (26), Pärnumaal (5) Ida-Virumaal (4) ja Tartumaal (4). Taotlejate hulgas oli 38 mittetulundusühingut, 4 avalik-õiguslikku asutust ja 2 mitteametlikku noortegruppi.

37% toetuskõlblikest  taotlustest (16/43) esitati esmataotlejate poolt. Taotlejate toetamiseks toimus jätkuvalt eeltähtaja süsteem ka aastal 2014, mis oli eriti vajalik uue programmi reeglite ja taotlusvormi spetsiifika selgitamiseks. Kokku laekus 2014.aastal 13 noorsootöötajate õpirände eeltaotlust e 29% esitatud projektidest.

**1.2. STRATEEGILINE KOOSTÖÖ NOORTEVALDKONNAS**

|  |  |
| --- | --- |
| **Esitatud taotlusi kokku** | **18** |
| Sh strateegilise koostöö projekte | 9 |
| Sh rahvusvahelisi noortealgatusi | 9 |
| **Toetatud projekte kokku** | **8 (44%)** |
| Sh strateegilise koostöö projekte | 3 |
| Sh rahvusvahelisi noortealgatusi | 5 |
| **Eraldatud toetussumma** | **339 256 €** |

KA2 on Erasmus+ programmi uus tegevusformaat, mille raames toetatakse **strateegilise koostöö projekte ja rahvusvahelisi noortealgatusi.** Kuigi rahvusvahelisi noortealgatusi rahastati ka Euroopa Noored 2007-2013 programmis, siis strateegilise koostöö projektide jaoks oli 2014 käivitumisaastaks. 2014. aastal oli võimalik KA2 raames toetust taotleda kahel korral: 30. aprillil ja 1. oktoobril.

Kokku esitati 2014. aasta kahes taotlusvoorus 18 taotlust, millest pooled olid strateegilise koostöö projektid ja pooled rahvusvahelised noortealgatused. 2013. aastaga võrreldes on rahvusvaheliste noortealgatuste arv kasvanud 80%, kuid arvestades Euroopa Noored 2007-2013 programmis olnud kohalike noortealgatuste tegevusformaadi kadumisega (2013. aastal esitati 91 kohalikku algatusprojekti), on kokkuvõttes noorteprojektide arv Erasmus+ programmis oluliselt langenud.

Valdkondadevahelise strateegilise koostöö projekte ei esitatud, küll aga olid avalik-õiguslikud isikud kaasatud partnerina 22% ja ettevõtted 17% taotlustest. Kõige suurem osa taotlustest esitati mittetulundusühingute poolt (50%), aga märkimisväärselt palju taotlusi (33%) laekus ka mitteformaalsetelt noortegruppidelt. Taotlusi esitati kuuest Eesti maakonnast: Harjumaalt, Tartumaalt, Ida-Virumaalt, Pärnumaalt, Viljandimaalt ja Võrumaalt. Suurim arv projekte esitati Harjumaalt: 50% kõigist KA2 taotlejatest tegutseb Tallinnas. 2014. aastal määrati toetus 8 projektile ehk 44% kõigist taotlustest.

Lisaks tavapärastele toetus- ja koolitustegevustele, mis on suunatud taotlejatele ja projekti elluviijatele (sh nõustamine, eeltähtaeg, Idee24 koolitused, Check up jne), toimus 2014. aasta juunis Tallinnas rahvusvaheline koolitus „Be Enterprising: Promoting Transnational Youth Initiatives Through Youth Entrepreneurship“. Koolitusel osales 25 noorsootöötajat ja noortejuhti 11 erinevast programmiriigist, kes omandasid vajalikke pädevusi, et toetada noori rahvusvaheliste noortealgatuste elluviimisel. Strateegilise koostöö projektide loomise toetamiseks osales ENEB rahvusvahelises koostööprojektis „Cross Over“, mille raames toimus kaks põhisündmust. Esmalt toodi noortevaldkonna ja ettevõtlussektori esindajad Tallinnas ühise laua taha, et tutvustada Erasmus+ programmi võimalusi ja leida ühiseid lahendusi noorte tööhõivet puudutavatele küsimustele. Seejärel toimus rahvusvaheline seminar Lätis, kus arendati edasi kohalikul tasandil tekkinud projektiideid ja sõlmiti kasulikke rahvusvahelisi kontakte, et viia üheskoos ellu Erasmus+ strateegilise koostöö projekte.

**1.3. NOORTE OSALUSPROJEKTID**

|  |  |
| --- | --- |
| **Esitatud taotlusi kokku** | **14** |
| Sh kohalikud osalusprojektid | 10  |
| Sh rahvusvahelised osalusprojektid | 4 |
| **Toetatud projekte kokku** | **8 (57%)** |
| **Eraldatud toetussumma** | **125 390 €** |

KA3 on Erasmus+ programmi uus tegevusformaat, mille raames rahastatakse struktuurset dialoogi toetavaid projekte nii kohalikul kui rahvusvahelisel tasandil. Oma olemuselt sarnaneb KA3 varasemas Euroopa Noored 2007-2013 programmis olnud noorteseminaride alategevusega A5.1, mistõttu saab tuua paralleele eelmise aasta taotlusvoorude tulemustega. 2014. aastal oli võimalik KA3 raames toetust taotleda kahel korral: 30. aprillil ja 1. oktoobril.

Kokku esitati 2014. aasta kahes taotlusvoorus 14 taotlust, millest 71% olid kohaliku tasandi osalusprojektid ja 29% rahvusvahelised projektid. Kui võrrelda tulemusi 2013. aasta A5.1 alaprogrammiga, siis on noorte osalusprojektide arv pisut kasvanud (8%), aga jäänud enam-vähem samasse suurusjärku. Valdav enamus taotlusi esitati mittetulundusühingute poolt (86%) ja ülejäänud avalik-õiguslike isikute poolt (14%). Arvestades seda, et kolmandik KA2 taotlusi esitati mitteametlike noortegruppide poolt, tuleb seista selle eest, et ka osalusprojektide taotlemise ja elluviimise võimalus oleks reeglitega lubatud noortegruppidele.

Geograafiline jaotus näitab, et enamik KA3 taotlejaid tegutseb suuremates linnades, Tallinnas ja Tartus. Mõned taotlused esitati ka Viljandimaalt ja Jõgevamaalt, aga teised Eesti maakonnad KA3 võimalusi ei kasutanud. Siinkohal tuleb toonitada, et KA3 jaoks ette nähtud rahalised vahendid Erasmus+ eelarves on väga piiratud, mistõttu pole taotluste arvu hüppeline kasvatamine mõistlik. Küll aga tuleb tõsta teadlikkust olemasolevatest rahastusvõimalustest nendes piirkondades, kus noorte osaluse toetamiseks puuduvad alternatiivsed võimalused. 2014. aastal määrati toetus 8 projektile 14st (57%).

Lisaks tavapärastele toetus- ja koolitustegevustele, mis on suunatud taotlejatele ja projekti elluviijatele (sh nõustamine, eeltähtaeg, Idee24 koolitused, Check up jne), toimus 2014. aasta novembris Tartus osalusseminar koostöös Eesti Noorteühenduste Liiduga. Noorteühingute ja osaluskogude noortele selgitati esialgu projektide koostamise põhitõdesid ja seejärel tutvustati Erasmus+ osalusprojektide rahastusvõimalusi. Tegemist oli esimese etapiga rahvusvahelisest TCA projektist „DemoPeople: Contact Making Seminar on Youth Policy“, millele järgneb rahvusvaheline seminar 2015. aasta aprillis Poolas.

**II. HUKK-AP ehk HUvikoolide Kaasamise ja Arenguprogramm**

**HUKK-AP projekti eesmärgiks on teha huvihariduse ja –tegevuse võimalused riskinoortele kättesaadavamaks ning luua tingimused ja toimivad lahendused riskinoorte süsteemseks kaasamiseks ja osalemiseks huvihariduses.** Projekti arendustegevused on suunatud eeskätt huvikoolidele, kuid hõlmavad jätkusuutliku terviklahenduse saavutamiseks kogukonda palju laiemalt. EMP programmist “Riskilapsed- ja noored” 2014. aastal toetuse saanud 2-aastast projekti koordineerib SA Archimedes Euroopa Noored Eesti büroo (edaspidi ENEB). Partneritena on kaasatud Tartu Linnavalitsus, Pärnu Linnavalitsus, MTÜ Urban Style (JJ Street tantsukool) ja MTÜ VitaTiim. Partnerid ja elluviija omakorda kaasavad piirkondlikku võrgustikku, kuhu kuuluvad huvikoolid ja teised huvitegevust pakkuvad organisatsioonid. ENEBi ja partnerite tegevused toimuvad üle terve Eesti, enamikes maakondades ja kaasavad ligikaudu 40 eri asutust ning organisatsiooni.

Projekti koolitustegevustes on 2014. aastal osalenud 383 noortega töötavat inimest. Noorte vajadustest ja pere võimalustest lähtuvalt sobiva huvitegevuse leidmiseks on nõustatud 131 perekonda. Projekti noortele suunatud tegevused keskenduvad eeskätt 7-17-aastastele riskinoortele, kuid ei välista mingil moel ka projekti mõjul kaasnevat laiemat noorte osalust projektitegevustes ja huvihariduses. 2014. aastal said projekti HUKK-AP tulemusel huvitegevuses osaleda 727 noort. Projekti raames pakutakse huvitegevusi puudest tingitud erivajadustega noortele, maapiirkonna noortele, kelle osalus noorsootöös on piiratud nende elukoha tõttu ja noortele, kellel on huvitegevuses osalemine raskendatud majanduslike võimaluste puudumise või mõne muu riskiteguri tõttu nende elus (kooli- või käitumisraskused vms).

**III. PILOOTPROJEKT “HOOLIV KLASS”**

Pilootprojekt “Hooliv klass” on üks väheseid koolidele suunatud kiusamisvastaseid programme, mis on välja töötatud Eestis. Projekti, mis pälvis 2014. aastal Haridus- ja Teadusministeeriumi noortevaldkonna aasta koostöö preemia, teeb eriliseks ka see, et see ühendab üldhariduskoolid ja noorsootöö eesmärgiga arendada noorte sotsiaalseid oskuseid ja hoolivust. „Hooliv klass“ on 6.-7. klassidele suunatud programm, mille eesmärgiks on õpetada oskusi ja pakkuda kogemusi, mis aitavad luua klassist hooliva meeskonna. Selleks korraldati poole aasta jooksul koolitusi nii noorte tugimeeskondadele kui meeskonnakoolitusi noortele. Projektis osales 34 õpetajat ja 65 noort. Lisaks toetati protsessi mentorlustegevustega, mille eesmärgiks oli klassijuhataja toetamine positiivsete muutuste märkamisel, ellukutsumisel ning hoidmisel, tuginedes klassijuhataja enda ressurssidel. 2014. aastal läbis projekti koolitusprogrammi 4 Harjumaa kooli: Keila kool, Kostivere kool, Tallinna Mustamäe Gümnaasium ja Turba kool. Kooli tugimeeskondadesse kuulusid klassijuhataja, õppalajuhataja, aineõpetajad, huvijuht, sotsiaalpedagoog, koolipsühholoog, lapsevanem või noorsootöötaja.

Programmi mõju mõõtmiseks rakendati heaolu ja käitumisteadlikkust uurivaid küsimustikke (nn heaolu märklaud), mille vahendusel koguti andmeid nii 66 õpilaselt kui ka 28 õpetajalt enne programmi algust ja programmi lõpus.

Üheksast enesekohasest väitest kuue puhul ilmnes õpilaste grupi keskmistes hinnangutes positiivne muutus, mis peegeldas suuremat teadlikkust enda sotsiaalsetest oskustest, oskuste kõrgemat taset ja subjektiivset heaolu. Samasuunalist positiivset arengut peegeldasid ka muutused õpetajate hinnangutes, mis anti klassi käitumist ja heaolu kirjeldavatele näitajatele. Kokkuvõttes tajusid õpetajad klassi käitumise muutust suuremana kui õpilased muutust oma oskustes. Samas tajusid õpilased suuremat positiivset heaolumuutust, kui õpetajad arvata oskasid, seoses õppimise meeldimise ja koolis viibimisega.

Positiivne mõju on näha ka eri tegevustes, mida koolides projekti jooksul ja peale tegevuste lõppu, ellu viidi. Klassijuhatajad sidusid mitmed õpitud meetodid oma tundidega, toimusid tegevused koostöös noorsootöötajatega. Korraldati mitmeid ühistegevusi, mille kindlaks osaks olid alati meeskonna tunnet ja hoolivust toetavad tegevused. Kõikides koolides toodi välja ka seda, et palju aktiivsemaks muutus noorte positiivse käitumise tunnustamine. Koolides, kus tugimeeskonda kuulus ka õppalajuhataja, proovitakse seda juurutada ka kooliüleselt. Eesmärk on, et õpetajapoolsete tähelepanekute hulgas ületaks kiituste hulk laituste määra. Turba kool viis programmi tulemusel läbi hoolivuse päeva tervele koolile ja kavatseb sellest traditsiooni kujundada. Sellel aasta korraldas hoolivuse päeva 6. klass, viies teiste klassidega läbi samu meetodeid, mida nemad laagris õppisid. Tugimeeskondade algatusel on mitmes koolis kasutusele võetud koolitusel õpetatud kovisiooni meetod, mille toel lahendatakse eri õpetajate tööalaseid keerulisi juhtumeid. Tulemuslik pilootprojekt jätkab täiendatud kujul uute koolidega 2015. aastal.

## IV. NOORTEVALDKONNALE SUUNATUD KOOLITUSTEGEVUSED JA ÕPPEMATERJALID

##

2014. aastal korraldas ENEB noortevaldkonnas 56 koolitustegevust, milles osales 1152 inimest. Sellele lisanduvad välisriikides toimunud koolitustegevused, millele ENEB saatis osalejaid Eestist. Taolisi koolitusi oli 2014. aastal kokku 23 ning nendes osales 46 inimest.

ENEBi poolt korraldatud koolitustel osales nii Eestist (1095) kui välisriikidest pärit osalejaid (57). Suur osa koolitustegevustest keskendus programmi Erasmus+: Euroopa Noored võimaluste tutvustamisele. Koolitustegevuste hulgast moodustas see 24% ja koolitatavate hulgast 32%.

Valdav enamus koolitustegevustest rahastati programmide Euroopa Noored ja Erasmus+: Euroopa Noored rahvusvaheliste koostöö tegevuste (*Transnational Cooperation Activities – TCA)* eelarvest. Eelarveliselt moodustasin nimetatud rahastusallikad 80%. Sellele lisandusid EMP programmist rahastatud projekti HUKK-AP raames läbi viidud koolitused ning ENEB büroo ja pilootprojekti Hooliv klass eelarvetest rahastatud koolitused.

Koolitusi viidi läbi üle Eesti. Koolitatavateks olid põhiliselt noorsootöötajad, kuid 30 koolituse puhul oli sihtgrupiks ka noored (13 koolituse puhul ainult noored). Osalejatest 24% moodustasid mehed. Kaasatuse sihtgrupi esindajaid oli koolitusel osalejate hulgas 20%.

Koolitustegevuste peamiseks eesmärgiks oli noortega töötavate inimeste noorsootöö alaste pädevuste arengu toetamine sh toetati koolitustega võrdsete võimaluste loomist noortele, noorte kodanikuaktiivsuse toetamist noorsootöös, noorsootöö meetodite tundmaõppimist ja rakendamist, uute erialaste meetodite arendamist, mitteformaalse õppe juhendamist, noorsootöö arendamist noorte ootustele ja vajadustele vastavalt, kultuuridevahelise dialoogi arengut jne.

**Õppematerjalide arendamine**

2014. aastal valmis noorsootöö ajakirja MIHUS 16. number, mille teemaks on loovus noorsootöös ja noortevaldkonnas. Ajakiri on leitav internetis <http://mitteformaalne.ee/opimaterjalid/ajakirjad/>. Seekordsesse numbrisse on panustanud loovuse uurijad Eda Heinla ja Stanislav Nemerzinski, Tööandjate keskliidu tegevjuht Toomas Tamsar, koolitaja Harald Lepisk, kliiniline psühholoog Anna-Kaisa Oidermaa, aju-uurija Jaan Aru jt.

Lisaks valmis ENEBi eesvedamisel Euroopa vabatahtliku teenistuse tugimaterjal „Vabatahtliku vastuvõtmise ABC ehk kuidas anda endast parim“. Tegemist on käsiraamatuga Euroopa vabatahtliku teenistuse vastuvõtvatele organisatsioonidele.

Valmis said ka infovihik ja –voldik „Kuidas teha rahvusvahelist koostööd Erasmus+: Euroopa Noored programmis“ ja venekeelne tõlge „Kaasava noorsootöö käsiraamatule“.

# V. ENEB AVALIKE SUHETE JA TEAVITUSVALDKOND

ENEBi 2014. aasta infotöö põhiraskus asus uue Erasmus+ programmi lansseerimisega seotud arendus- ja teavitustegevustel: partnerite ja vana programmi taotlejate informeerimine muutustest, uute taotlejateni jõudmine, programmi teavitussüsteemi ja abimaterjalide välja töötamine.

**Teavitustegevused ja infoüritused**

Programmi Erasmus+: Euroopa Noored tutvustamiseks toimus 2014. aastal kokku 78 infoüritust, kus osales 4064 noort ja noorsootöötajat. Infoüritused toimusid kõikides Eesti maakondades ja nende läbiviimisel oli büroole toeks esitlejate võrgustik. 2014. aastal tegi ENEB koostööd 16 esitlejaga, kellele korraldasime 2 koolituskohtumist esitlejapädevuste arendamiseks. Esitlused toimusid nii noorte infomessidel („Oma Rada“, „Teeviit“, „Vali Nutikalt“), koolides, laagrites, noortekonverentsidel („Lahe Koolipäev“, „ENTRUM finaal“) ja teistel noorteüritustel kui ka noorsootöötajate jt noortega töötavate spetsialistide (nt Töötukassa karjäärispetsialistid, sotsiaaltöötajad, jne) kohtumistel. Lisaks oleme 2014. aastal võõrustanud ka mitmeid rahvusvahelisi gruppe ning kasvatanud oma rahvusvahelist profiili: Gruusia ja Moldova ning Islandi noorsootöötajate võõrustamine, Erasmus+ programmi esitlus KÜSKi rahvusvahelisel seminaril Tallinnas.

Aasta alguses korraldas ENEB uue Erasmus+ programmi tutvustamiseks **12 infoseminari** kaheteistkümnes Eesti maakonnas. Infoseminaride eesmärk oli tutvustada noortevaldkonna uuenenud tegevusvõimalusi ning taotlemise korda vanadele taotlejatele ning samal ajal kaasata ka uusi sihtgruppe nii noorte-, hariduse- kui ka spordivaldkonnast. Osalejad olid väga mitmekesise taustaga: noored, treenerid, noorsootöötajad, õpetajad ja koolidirektorid, KOVide esindajad. Seminaridel osales kokku 357 inimest.

2014. aastal oli ENEBi jaoks jätkuvalt oluline eesmärk vähemate võimalustega noorteni jõudmine. Seda silmas pidades korraldasime 21 infotegevust kas täielikult või osaliselt venekeelsetena. Lisaks osales/korraldas ENEB mitmeid infotegevusi erinevatele kaasatuse sihtgruppide esindajatele (nt töötuba puuetega noortele) ja nende sihtgruppidega töötavatele spetsialistidele (nt töötukassa spetsialistid, sotsiaaltöötajad, Eesti Puuetega Inimeste Koja koolitus noorsootöötajatele).

**Meediategevused**Büroo teeb meedia suunal tööd kaheti: kirjutades ise artikleid ja pressiteateid ja pakkudes teemasid ajakirjanikele ning koolitades projektitegijaid oma projektist ja selle tulemustest rääkima korralistel *check-up* koolitustel toetusesaanutele. Lisaks on büroo esindajad paaril korral ka ajakirjandusele pikemaid intervjuusid andnud (Vikerraadio, Raadio Marta).

ENEB tegemistest ja Erasmus+: Euroopa Noored projektidest on 2014. aastal kirjutatud päevalehtedes (Postimees, venekeelne Postimees, Õhtuleht) ning maakondlikes ja kohalikes väljaannetes nii eesti kui vene keeles. Samuti on programmi tegevusi kajastanud erialaväljaanded (Postimehe vaheleht **„Noor Tegija“**) ja erinevad online-kanalid (Delfi, ERR, päevalehtede ja maakonnalehtede veebiportaalid) ning tele- (ETV) ja raadiojaamad (Vikerraadio, Raadio 4). Kokku oli 2014. aastal 242 meediakajastust, mis on võrreldav eelmise aasta tulemusega.

Büroo jälgib korrapäraselt enda ja projektitegijate tegemiste meediakajastusi Freqmedialt tellitava meediamonitooringu abil. Ülevaatega aasta olulisematest meediakajastustest on võimalik tutvuda Euroopa Noored veebis: <http://euroopa.noored.ee/blogi/meedias/>

***Online* infotegevus**

2014. aastal võttis ENEB ette kahe veebi (euroopa.noored.ee ja mitteformaalne.ee) ajakohastamise nii sisult kui vormilt. Mõlemad veebid said sellega seoses uue näo ja mitmeid uusi funktsionaalsusi. Lisaks kaasnes mõlema veebiuuendusega ka uute uudiskirja põhjade välja töötamine.

**euroopa.noored.ee** veebi uuendamiseks andis lõpliku tõuke Erasmus+ programmi tulek.Veebi hankele eelnes vajaduste kaardistamine büroo siseselt ja fookusgrupi intervjuude näol ENEB veebi kasutajatega. Uus veeb ei tähenda ENEBi jaoks ainult kosmeetilist muutust, vaid sisulist tööd, et meie sõnumid oleksid selged ja sihtgruppidele vastavad ning vajalik info kasutajatele hõlpsasti leitav. Erinevalt eelmisest kodulehest, on uus veeb kohalduv kõikidele nutiseadmetele, kasutajasõbralikum ning võimaldab senisest atraktiivsemat (rohkem visuaali ja interaktiivsust) sisu edastamist. Näiteks on kõigil huvilistel võimalik meie blogis oma kogemusi jagada ning taotlejate elu lihtsustab taotluskell, mis loeb maha päevi, tunde ja sekundeid järgmise tähtajani. Uus veeb sai avalikuks 10. aprillil. Lisaks tõlkisime aruandlusperioodil veebi põhiosa ka **vene keelde** ning hoiame veebi staatilist osa (v.a uudised, pakkumised) mõlemas keeles ajakohasena. Venekeelne veeb sai avalikuks 26. augustil aadressil <http://euroopa.nooered.ee/ru> . Venekeelset veebi oleme tutvustanud ka teiste riikide Erasmus+ agentuuridele, kus on suur vene vähemusrahvuse esindatus, kuivõrd oleme senini ainus agentuur, kes edastab Erasmus+ infot veebikeskkonnas vene keeles. 2014. aastal külastas meie veebi 34 650 unikaalset kasutajat ning videoveebi Telepurk lisaks 10 386 kasutajat.

Samuti sai augustis valmis ENEBi uue uudiskirja põhi ning alates augustist saadame kaks korda kuus välja rahvusvaheliste võimaluste uudiskirja. ENEB uudiskirjal oli 2014. aasta lõpus kokku 2328 tellijat.

2014. aastal sai uue näo ka teine ENEBi hallatav veeb **mitteformaalne.ee**. Veebilehe arenduse aluseks oli 2013. aasta lõpus läbi viidud arendusseminar veebilehe kasutajate osavõtul ja selle pinnalt kokku pandud strateegiadokument. Veeb sai avalikuks **8. augustil** ning selle põhiraskus on õpimaterjalidel (sh õpimeetodite andmebaas), koolituspakkumistel ja mitteformaalset õppimist käsitlevatel uudistel. Lisaks jagame mitteformaalne.ee lehel infot 2014. aastal alguse saanud uute programmide HUKK-AP ja Hooliv klass tegevuste ning arengute kohta. Mitteformaalne.ee lehe kaudu võimalik liituda ka mitteformaalse õppimise ja koolitajate uudiskirjaga.

Lisaks veebilehtedele on ENEB aktiivne ka **sotsiaalmeedias**, kus tegutsevad meile olulised sihtgrupid (noored, noorsootöötajad ja valdkonna organisatsioonid). Sotsiaalmeedias jagame eelkõige operatiivset infot (üleskutsed, pakkumised, tähtajad jm), kajastame projektitegijate tegemisi ning toome lugejaid oma veebidesse. Lisaks korraldasime 2014. aastal ka ühe Facebooki kampaania – fotokonkursi „7 aastat säravaid hetki Euroopa Noortes“. Konkurss teenis kolme peamist eesmärki: võtta koos meie projektitegijatega kokku eelmine programmiperiood, koguda kõnekaid visuaale uue kodulehe jaoks ning suurendada fännide hulka ja liikuvust Euroopa Noored Facebooki lehel. Konkursile esitatud kokku 84 fotot, millest mõned ilmestavad täna meie uut kodulehte. Lisaks panime kokku virtuaalse fotonäituse, mis oli veebikeskkonnas külastatav 2 kuud. Fotokonkursi tulemusel kasvas meie Facebooki fännide hulk 100 võrra ja lehe liiklus kümnekordistus.

Euroopa Noored Facebooki lehe ([www.facebook.com/euroopanoored](http://www.facebook.com/euroopanoored)) fännide arv kasvas 2014. aasta jooksul kokku 420 võrra: 3081 fännilt 3501ni. Mitteformaalse õppimise Facebooki lehe „meeldimiste“ arv kasvas 2014. aastal 185 võrra: 1064lt 1249ni. Sotsiaalmeedias tegutsemise kasulikkust kinnitab see, et rohkem kui kolmandik meie veebi lugejatest jõuavad meieni just sotsiaalmeedia kaudu.

2014. aastal jätkus ka büroo *online* **aastaraamatute** koostamise traditsioon. Seekordne aastaraamat oli eriline seetõttu, et lisaks 2013. aastale, võtsime raamatus kokku ka kogu eelneva Euroopa Noored programmiperioodi. Aastaraamat toob teksti ja videote kujul esile 2013. aasta säravaimad projektid, 2007.-2013. aasta märgilised sündmused ning võtab möödunud programmiperioodi statistiliselt kokku. Aastaraamatuga on võimalik tutvuda: <http://euroopa.noored.ee/aastaraamat2013/>.

**Infomaterjalid**2014. aasta detsembris saime valmis Erasmus+: Euroopa Noored infomaterjalid: nii infovoldikud eesti ja vene keeles kui ka põhjalikum programmi juhendmaterjal „Kuidas teha rahvusvahelist koostööd Erasmus+: Euroopa Noored programmis?“. Viimane annab huvilistele konkreetseid juhtnööre, mida projekti koostamisel arvesse võtta, selgitab taotlemisprotseduuri ja käsitleb ka projekti kvaliteedi aspekte. Materjal on kättesaadav ka meie veebis: <http://euroopa.noored.ee/opimaterjalid/kasiraamatud/kuidas-teha-rahvusvahelist-koostood-erasmus-euroopa-noored-programmis/>